title: جهة الرباط سلا القنيطرة
text: جهة الرباط سلا القنيطرة محاديها من الشمال جهة طنجة تطوان الحسيمة ومن لجانوب جهة بني ملال خنيفرة ومن لجانوب لغربي جهة الدار البيضاء سطات ومن الشرق جهة فاس مكناس. هاد لجيهة فيها خصائص جغرافية كيف أنه دايز منها ويدان بحال واد سبو وواد بورݣراݣ وسهول لغرب ووالماس وزعير ولهضاب قبل-الريفية، زيادة على لبحر اللي واصل طول دلاكوط دلجيهة ل165 كيلوميتر. لميساحة ديال لجيهة واصلة لـ18,194 كم². لقرب ديال لجيهة للمحيط لأطلسي خلا لموناخ ديالها إيكون محيطي حدا لبحر وكايولّي قارّي كلما كيفوت لواحد للداخل. التساقوطات فلجيهة كاتراوح مابين 300 و900 ملم، ولحرارة ما بين 4 ديال الدرجات فالشتا كأقل درجة و40 درجة فالصيف وتقدر تفوتها ݣاع، ولاكين كاتبقى هاد لحالة ستيتناء وصافي. هاد لجدوال كيعطي لمعلومات على لحرارة والشتا فمدينة الرباط اللي هي لعاصيمة ديال لجيهة.